Lielie Muis ‘is veilig by Jesus’Leah de Jager. (Foto: Annelie Jonker Photography) Leah de Jager, die ses maande oue dogtertjie van Uitenhage wat weens ŉ seldsame mediese toestand sonder ŉ immuunstelsel gebore is, het Maandagoggend gesterf. Die tragiese nuus is bevestig in ŉ inskrywing op die Facebook-ondersteuningsblad vir “Lielie Muis” soos haar pa, Gerrit de Jager, na sy babadogtertjie verwys. “Liewe Jesus het sy mooiste blommetjie kom haal vanoggend. Ons harte is bitter seer, maar ons weet sy is veilig in Jesus se hande. Rus sag kleine Lielie Muis. Almal gaan jou mis. Jy het baie mense aangeraak en los diep spore in ons harte,” lui die inskrywing. Maroela Media het vroeër berig Leah is in Oktober verlede jaar met ernstige gekombineerde immuungebrek (SCID) gediagnoseer. Dit beteken dat sy in effek geen immuunstelsel het nie en haar liggaam dus geen vermoë het om teen infeksies, bakterieë en kieme te baklei nie. Leah de Jager by haar ouers, Lezaan en Gerrit. (Foto: Annelie Jonker Photography) Leah is in die neonatale waakeenheid van die Dora Nginza-hospitaal in Port Elizabeth opgeneem en het sedertdien daar om haar lewe geveg. Dokters het alles in hul vermoë gedoen om die babadogtertjie te help, maar verlede maand het Gerrit aan Maroela Media gesê daar is niks meer wat dokters vir haar kan doen nie. Gerrit en Lezaan, Leah se ouers, het Donderdag gesê Leah was in daardie stadium vier dae sonder enige stuiptrekkings en dat sy rustig is en slaap. “Dit is net die Here wat haar so rustig maak en rustig hou,” het hulle gesê. Boodskappe van medelye het Maandagoggend op sosiale media ingestroom. “Rus in vrede klein blom. Liewe Jesus het sy mooiste blom kom haal.”